Kicsik nagy úton – Empátiás gyakorlat

Európában (és Magyarországon) rendkívül nagy problémát jelent a menekültkérdés. Sok-sok millió ember hagyja el az otthonát különböző okok miatt, és próbál a fejlett világban boldogulni. Bármit gondolunk az ezzel kapcsolatos veszélyekről, a menekült gyerekek védelme vitathatatlan erkölcsi feladatunk. Az alábbi feladatok abban segíthetnek, hogy meglássuk az olykor ijesztő vagy taszító tömegben a menekültek emberi arcát.

Keress az interneten, újságokban! Gyűjtsd össze, melyik országokból érkeznek Európába a menekültek! Nyomozz! Miért indultak útnak? Van, ahol háború, polgárháború, terrorizmus, zsarnokság, vallási elnyomás, éhínség vagy súlyos munkanélküliség a fő probléma. Sok helyen ezek a veszélyek együtt jelentkeznek.

Válassz ki egyet a menekültek országai közül! (Pl. Afganisztán, Szíria, Eritrea) Nézd meg a térképen, milyen messze van Magyarországtól! Mi a fővárosa, hányan lakják? Milyen probléma miatt menekülnek onnan az emberek? A menekülők milyen nyelvet beszélnek, milyen vallásúak? Mik a leggyakoribb fiú és lánynevek? Gyűjts minél több alapadatot!

Képzeld el, hogy a kiválasztott országban születtél. Mi lenne a neved, a vallásod? A családod a fenyegető veszélyek miatt úgy dönt, útnak indultok. Próbálnak mindent pénzzé tenni. Mit viszel magaddal? Hogyan készülsz az útra? Számold ki: mennyi ideig tarthat az út? Milyen járműveket vehettek igénybe?

Embercsempészek azt ígérik a családodnak, ha minden pénzeteket odaadjátok, biztonságosan eljuttatnak Európába. Hiszel nekik?

Képzeld el, hogy tizenhárom éves fiú vagy. A családod minden vagyonát pénzzé tette, mert egy embercsempész azt ígérte, 10 ezer dollárért (kb. 2,7 millió forint) eljuttat téged Németországba, ahol távoli rokonaitok élnek. Csak annyit pénzt tudnak összeszedni, hogy te elmenekülj. Kísérő nélkül kell elindulnod. Mit teszel?